བོད་ཀྱི་གཙུག་ལག་གཅེས་བཏུས་ཀྱི་མཛོད་འགྲེལ་མངོན་པའི་རྒྱན་གྱི་སྔོན་གླེང་དུ།མཆིམས་བློ་བཟང་གྲགས་པ་མཁས་པ་འདིའི་སློབ་མ་ཡིན་པར་བཤད་ནའང་།མཆིམས་བློ་བཟང་གྲགས་པའི་མཛོད་འགྲེལ་གྱི་མཆོད་བརྗོད་སོགས་སུ་མཁས་པ་འཇམ་པའི་དབྱངས་ཀྱི་མཚན་ཟུར་ཙམ་ཡང་མི་སྣང་བ་དང་།སྤྱིར་བླ་མ་ཐམས་ཅད་བསྟན་བཅོས་ཀྱི་མཆོད་བརྗོད་སོགས་སུ་འབྱུང་བའི་ངེས་པ་མེད་ནའང་།འདིར་མཛོད་ཀྱི་འགྲེལ་པ་རྩོམ་པའི་སྐབས་ཡིན་པ་དང་།མཁས་པ་འཇམ་པའི་དབྱངས་ལ་མཁས་པའི་མཚན་ཐོགས་པའང་མཛོད་ལ་མཁས་པའི་ཆ་ནས་ཡིན་པར་གོང་དུ་བཤད་ཟིན་པ་ལྟར།འདི་མཁས་པ་འཇམ་པའི་དབྱངས་ལ་ཆོས་འབྲེལ་ཡོད་ཚེ་མཛོད་ཀྱི་སྐོར་ནས་གསན་ཡོད་པར་བཤད་མི་དགོས་པས་མཆོད་བརྗོད་སོགས་སུ་མཁས་པ་འཇམ་པའི་དབྱངས་ཀྱི་མཚན་འབྱུང་ངེས་ནའང་མེད་པ་དང་།གཞན་དུས་ཚིགས་ཀྱི་ཆ་ནས་ཆོས་འབྲེལ་གསན་པའི་དུས་སྐབས་ཤིག་བྱུང་ཡོད་མེད་ཀྱང་བརྟག་དགོས་པའི་གནས་ཡིན་ན་དཔལ་ལྡན་མཆིམས་འདིའི་སློབ་མར་བཤད་པ་ལ་ཁུངས་མེད་དོ་སྙམ་མོ།།ཡིག་ཆ་རྣམས་སུ་འདིའི་དབུས་པ་བློ་གསལ་དང་ཨར་བྱང་ཆུབ་ཡེ་ཤེས་གཉིས་གཅིག་ཏུ་འཁྲུལ་བ་སོགས་ཀྱི་སྐོར་ལ་གཞན་གྱིས་གཞན་དུ་བཤད་འདུག་པས་འདིར་སྐབས་དོན་བརླགས་དོགས་ཀྱིས་མི་སྤྲོའོ།།